S-732/2010

Mál þetta, sem dómtekið var 8. desember sl., er höfðað með ákæru ríkissaksóknara, útgefinni 15. september 2010, á hendur E-kk-þgf T-kk-þgf R-kk-þgf, kt. 000000-0000, nú að Kirkjubraut 34, Reykjanesbæ „fyrir eftirtalin brot framin á árinu 2009, nema annað sé tekið fram:

I.

Hegningarlagabrot:

1. Rán, með því að hafa aðfaranótt fimmtudagsins 23. júlí, farið inn í íbúðarhúsnæði að […] í Reykjavík, hótað A lífláti, í því skyni að ná af henni verðmætum og slegið hana með krepptum hnefa í höfuð og skrokk og haft á brott með sér skartgripi. Af atlögunni hlaut A kúlu og mar hægra megin á hnakka og skurð ofarlega á höfði.

Telst þetta varða við 252. gr. almennra hegningarlaga nr. 19/1940.

2. Þjófnað, með því að hafa aðfaranótt fimmtudagsins 23. júlí, í félagi við nafngreinda aðila, brotist inn í íbúð á 1. hæð að Blikahólum 6 í Reykjavík, með því að spenna upp svalahurð, og stolið þaðan tveimur MacBook fartölvum, sjónvarpsflakkara, snyrtitösku með snyrtivörum, Dell tölvu og skartgripaskríni, samtals að verðmæti kr. 735.200.

3. Þjófnað, með því að hafa aðfaranótt þriðjudagsins 23. febrúar 2010, í félagi við nafngreinda aðila, farið inn í reiðhjólageymslu að Fífurima 4 í Reykjavík, og stolið þaðan þremur reiðhjólum að óþekktu verðmæti.

Teljast brot þessi varða við 244. gr. laga nr. 19/1940.

II.

Umferðarlagabrot:

4. Með því að hafa að morgni föstudagsins 26. júní, ekið bifhjólinu TR-728 sviptur ökurétti og undir áhrifum áfengis og slævandi lyfja (vínandamagn í blóði 2,84‰, lyf í blóði: aprazolam 15 ng/ml, díazepam 80 ng/ml, nordíazepam 100 ng/ml og nítrazepam 110 ng/ml) um Bæjarháls við Hálsbraut í Reykjavík, þar sem hann féll af bifhjólinu og lögregla kom að honum.

Telst þetta varða við 1 mgr., sbr. 3. mgr. 45. gr., 1. mgr., sbr. 2. mgr. 44. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

5. Með því að hafa að kvöldi þriðjudagsins 14. júlí, ekið bifreiðinni TT-398 (VIGGÓ) sviptur ökurétti, undir áhrifum áfengis (vínandamagn í blóði 1,62‰) og óhæfur til að stjórna henni örugglega vegna áhrifa ávana- og fíkniefna, frá Reykjavík til Akraness og þar meðal annars um Bakkatún þar sem hann missti stjórn á bifreiðinni og hafnaði á grjótvegg og lögregla kom að honum.

6. Með því að hafa að kvöldi sunnudagsins 16. ágúst, ekið bifreiðinni OT-615 sviptur ökurétti, undir áhrifum áfengis (vínandamagn í blóði 1,69‰,) og óhæfur til að stjórna henni örugglega vegna áhrifa ávana- og fíkniefna, norður Grindavíkurveg uns lögregla stöðvaði aksturinn við Seltjörn.

Teljast þessi brot varða við 1 mgr., sbr. 3. mgr. 45. gr., 1. mgr., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006.

7. Með því að hafa miðvikudaginn 17. febrúar 2010, ekið bifreiðinni KP-161 sviptur ökurétti og undir áhrifum áfengis (vínandamagn í útöndunarlofti 0,69 mg/l), suður Háaleitisbraut, uns lögregla stöðvaði aksturinn við Listabraut í Reykjavík.

Telst þetta varða við 1 mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Af hálfu ákærða er krafist vægustu refsingar sem lög leyfa og að hún verði höfð skilorðsbundin að hluta. Þá er krafist hæfilegra málsvarnarlauna að mati dómsins.

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfært til refsiákvæða í ákærunni.

Ákærði, sem fæddur er 1977, á talsverðan sakaferil að baki allt frá árinu 1997. Það ár hlaut hann tveggja mánaða skilorðsbundið fangelsi fyrir nytjastuld og ölvunarakstur. Var hann jafnframt sviptur ökurétti í einn mánuð. Á árinu 2001 hlaut hann 14.000 króna sekt og var sviptur ökurétti í þrjá mánuði fyrir umferðarlagabrot. Á árinu 2002 hlaut ákærði 100.000 króna sekt fyrir sviptingarakstur. Á árinu 2003 var ákærði dæmdur í sex mánaða skilorðsbundið fangelsi fyrir fíkniefnabrot. Með dómi Hæstaréttar 26. maí 2005 var hann dæmdur í 18 mánaða óskilorðsbundið fangelsi fyrir fíkniefnabrot. Árið 2005 gekkst hann tvívegis undir lögreglustjórasáttir fyrir ölvunarakstur og var hann sviptur ökurétti í 12 mánuði í báðum sáttunum, annars vegar frá 17. september 2005 og hins vegar frá 3. október 2005. Sama ár gekkst ákærði einnig undir sátt vegna brots gegn 37., 71. og 48. gr. umferðarlaga. Hinn 21. febrúar 2006 gekkst ákærði undir greiðslu sektar vegna hraðaksturs og ölvunaraksturs og var um að ræða hegningarauka við sáttirnar frá árinu 2005, 50.000 króna sekt og sviptingu ökuréttar í 10 mánuði frá 3. október 2006 að telja.

Þann 9. júní 2006 var ákærða veitt reynslulausn í 2 ár á eftirstöðvum refsingar samkvæmt dómi Hæstaréttar frá 26. maí 2005, 270 dögum. Með dómi Hæstaréttar hinn 14. júní 2007 var ákærði dæmdur í 15 mánaða fangelsi fyrir brot gegn lögum um ávana- og fíkniefni, fyrir ölvunarakstur, akstur sviptur ökurétti og þjófnað, en í þessum dómi var 270 daga reynslulausn dæmd upp. Í síðastnefndum dómi var hann einnig sviptur ökurétti í 5 ár frá 3. ágúst 2007. Hinn 13. desember 2007 var ákærði dæmdur í eins mánaðar fangelsi og sviptur ökurétti ævilangt frá 3. ágúst 2007 vegna ölvunaraksturs og aksturs sviptur ökurétti. Hinn 17. október 2008 var ákærði dæmdur í fjögurra mánaða fangelsi fyrir frelsissviptingu, líkamsárás, þjófnað og fíkniefnabrot og var um að ræða hegningarauka við dómana frá 14. júní og 13. desember 2007. Hinn 18. júní 2008 hlaut ákærði reynslulausn í eitt ár á eftirstöðvum refsingar síðastnefndra þriggja dóma, 110 dögum. Hinn 6. mars 2009 var ákærði dæmdur til greiðslu 60.000 króna sektar fyrir fíkniefnabrot og loks var ákærði hinn 25. júní 2009 dæmdur í sex mánaða fangelsi fyrir fíkniefnabrot, brot gegn vopnalögum og ölvunarakstur. Jafnframt var ákærði sviptur ökurétti ævilangt frá 25. júní 2009. Var reynslulausnin frá 18. júní 2008 tekin upp og ákærða gerð refsing í einu lagi fyrir öll málin.

Refsing ákærða er ákveðin með hliðsjón af ákvæðum 77. gr. almennra hegningarlaga nr. 19/1940. Við ákvörðun refsingar er haft í huga að brot sem lýst er í 1. lið I. kafla ákæru verður að teljast mjög fólskulegt. Er litið til 1., 2. og 6. tl. 70. gr. almennra hegningarlaga að því er það brot varðar. Að því er varðar brot, sem lýst er í 2. og 3. lið I. kafla ákæru er litið til þess að um samverknað ákærða og annarra nafngreindra aðila var að ræða, svo og að brotist var inn í íbúðarhúsnæði og að um veruleg verðmæti var að ræða í fyrra tilvikinu. Á móti kemur að verðmætin komust til skila. Þá er við ákvörðun refsingar litið til 72. gr. og 255. gr. almennra hegningarlaga, en telja verður ákærða vanaafbrotamann. Loks er litið til þess að ákærði hefur játað brot sín hreinskilnislega. Að öllu þessu virtu þykir refsing ákærða hæfilega ákveðin fangelsi í 18 mánuði. Með hliðsjón af sakarferli ákærða þykja ekki efni til að skilorðsbinda refsinguna.

Ævilöng ökuréttarsvipting ákærða er áréttuð.

Ákærði greiði 205.800 krónur í sakarkostnað, þ.m.t. þóknun skipaðs verjanda síns, S-kk-ef F-kk-ef hdl., 178.200 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, E-kk-nf T-kk-nf R-kk-nf sæti fangelsi í 18 mánuði.

Ákærði er sviptur ökurétti ævilangt.

Ákærði greiði 205.800 krónur í sakarkostnað, þ.m.t. þóknun skipaðs verjanda síns, S-kk-ef F-kk-ef hdl., 178.200 krónur.

R-kvk-nf B-kvk-nf